Марко Ганчев
Кесия с пуканки

chitanka.info

Пукат пуканките на поразия,

пукат да ни напълнят кесия.

— Пук, пук, пук —

като призивен барабанен звук

пукат първите:

— Чувате ли, ние сме тук!

— Звън, чук! Звън, чук! —

звънкат следващите и чукат

както прави напролет капчукът.

Едни се пукат като черешов цвят.

Други — като ракети на парад.

Просто от радост,

че имат такъв заряд.

Пукат

като ръкостискане

на завърнал се брат.

Като цвета на памука се пукат,

пухкави както е пухкав памукът.

Като говора на дечица:

— Бър-р-р.

Като крила на птица:

— Фър-р-р.

А накрая се пукат от яд

ония, които нямат заряд.

И то наистина е за яд —

не разцъфнаха като цвят,

не издадоха звук.

Овъглени и дребни,

нито на нас са потребни,

нито на друг.

Само те останаха в нашта кесия.

Хайде към коша носи я!

1974

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.